
The knowledge and attitude of university students to sun protection

Bevezetés: A melanoma malignum incidenciája világszerte növekszik. Magyarországon 2011-ben 977 új esetet regisztráltak, 7%-uk 34 év alatti volt. A betegség kialakulásában jelentős szerepe van a fiatalkori napégésnek. A vizsgálat célja a felsőoktatásban résztvevő hallgatók melanoma malignummal kapcsolatos ismereteinek, fényvédelemmel kapcsolatos magatartásának felmérése.
Vizsgálati anyag és módszer: kvantitatív, keresztmetszeti kutatást végeztünk a PTE öt Karának nem véletlenszerűen kiválasztott mintáján (n=291). A saját szerkesztésű kérdőív kérdéscsoportjai: szociodemográfia adatok, bőrtípus, napégések száma napozási- és szolárium használati szokások, fényvédő krém használata, önvizsgálat, fényvédelemmel és melanomával kapcsolatos ismeretek. A leíró statisztikai elemzés mellett χ2-próbát végeztünk SPSS programmal (p<0,05).
Eredmények: Fényvédőkrémet 27,1% használ rendszeresen, 61,9%-a 3 vagy több alkalommal égett már le élete során. A fiatalok többsége nem ismeri a bőrrák rizikótényezőit, 61,9%-a nem tudta, hogy milyen esetekben szükséges anyajeggyel orvoshoz fordulni. Összességében a felsőbb évfolyamon tanulók szignifikánsan több (p<0,001) ismerettel rendelkeztek. Az ismeretek fő forrása a reklám és a családtagok, tanórán a válaszadók 35,7%-a, iskolai rendezvényen 22%-a hallott a fényvédelemről.
Következtetések: Az egyetemi hallgatók magatartásbeli és ismereti hiányosságai rámutattak arra, hogy az alsó- és középfokú oktatási intézményekben nagyobb hangsúlyt kell fektetni a diákok fényvédelemmel kapcsolatos ismereteinek bővítésére, szokásaik kialakítására.

